钦定古今图书集成/理学汇编/文学典/第199卷 > 《代宰臣史浩等恭书御制秋日幸秘书省近体诗下方》吕祖谦
## 钦定古今图书集成/理学汇编/文学典/第199卷 > 《代宰臣史浩等恭书御制秋日幸秘书省近体诗下方》吕祖谦

臣等仰惟皇帝陛下宵旰万几，身济大业。雕琢夸诩，
浮靡虚㤭之习，是抑是黜；囿游池籞，宴豫娱乐之奉，
是损是蠲。居焉非本实不亲，动焉非法义不举。眷兹
三馆，乃储藏典训长育英俊之地。自绍兴清跸下临，
迄今三十有四年，思欲仪型丕彝，以增光圣绪，于九
月辛酉朔，诏有司戒期十有二日壬申，幸秘书省受
朝，右文殿移御秘阁，䌷《光尧太上皇帝宝章》，以视群
臣。既又修《太平兴国故事》，张宴右文，酒五行罢。越翼
日，癸酉，内出御制诗，赐臣浩以下。昭回渊曜，参贲图
书，鸿大闳深，匹休雅颂。臣等下拜登受，相与斋祓，敷
绎宸指。盖在昔圣人以开物之智，立经陈纪，通于万
世。惟有道之主为能监世盈虚，则象“成宪，立一王法，
是之谓‘稽古文武并用，久长之术。惟崇起经艺，褒表
儒学，用能章明大谊，驯服雄虣，俾咸知尊君亲上，茂
集骏功，是之谓‘右文。国以人为轻重，士气之肆拘信
屈，论世者必观焉。惟虚己忘势，然后群献辐凑，展布四体，乐尽其心，是之谓‘礼贤下士’’’。”大哉王言！尧、舜、禹、
汤文武之隆，由此其“选，固非墨客椠人所得私以为
荣。观臣等昧死请勒诸琬琰，贻诸亿载，与日月云汉，
同垂无极。”制曰：“可。谨具著其语下方，以风示㝢内德
意志虑之所乡云。”